Document ID: 32009R0748

KOMMISSIONENS FORORDNING (EF) Nr. 748/2009
af 5. august 2009
om en liste over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I til direktiv 2003/87/EF, med angivelse af den til hver luftfartøjsoperatør hørende administrerende medlemsstat
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (1), særlig artikel 18a, stk. 3, litra a), og
ud fra følgende betragtninger:
(1)
Direktiv 2003/87/EF som ændret ved direktiv 2008/101/EF (2) inddrager luftfartsaktiviteter i ordningen for handel med drivhusgasemissionskvoter i Fællesskabet (i det følgende benævnt »fællesskabsordningen«).
(2)
For at mindske de administrative byrder for luftfartøjsoperatørerne fastsætter direktiv 2003/87/EF, at kun én medlemsstat er ansvarlig for en given luftfartøjsoperatør. Direktivets artikel 18a, stk. 1 og 2, bestemmer, hvordan den enkelte luftfartøjsoperatør henføres under en administrerende medlemsstat. Listen over luftfartøjsoperatørerne og deres administrerende medlemsstat (i det følgende benævnt »listen«) skulle sikre, at alle operatører ved, hvilken medlemsstat de administreres af, og at det er klart for medlemsstaterne, hvilke operatører de administrerer.
(3)
Kommissionen har opstillet listen under hensyntagen til de bemærkninger, den har modtaget efter offentliggørelsen af en foreløbig liste over luftfartøjsoperatører og deres administrerende medlemsstat den 11. februar 2009. Listen bygger på data, som Eurocontrol har leveret på grundlag af registrerede flyveplaner (3).
(4)
Kravene i direktiv 2003/87/EF finder anvendelse på luftfartøjsoperatører som defineret i direktivets artikel 3, litra o). Inddragelse i fællesskabsordningen er kun betinget af udførelse af en luftfartsaktivitet og ikke af opførelse på listen. Luftfartøjsoperatører, der udfører en af luftfartsaktiviteterne i bilag I til direktiv 2003/87/EF, er derfor omfattet af fællesskabsordningen, uanset om de er opført på listen på tidspunktet for aktiviteten. Tilsvarende er luftfartøjsoperatører, der ophører med at udføre en luftfartsaktivitet, uden for fællesskabsordningen, så snart de ikke længere udfører en af luftfartsaktiviteterne i bilag I til direktiv 2003/87/EF, og ikke først når de udgår af listen.
(5)
Listen omfatter alle luftfartøjsoperatører, som i perioden fra den 1. januar 2006 til den 31. december 2008 har udført en relevant luftfartsaktivitet. Derfor kan der på listen optræde luftfartøjsoperatører, der midlertidigt eller blivende har indstillet deres luftfartsaktiviteter. Der er ikke taget hensyn til, om luftfartøjsoperatørerne er opført på fællesskabslisten over luftfartsselskaber, der af sikkerhedsgrunde er omfattet af driftsforbud i Fællesskabet i henhold til Europa-Parlamentets og Rådets forordning (EF) nr. 2111/2005 af 14. december 2005 om opstilling af en fællesskabsliste over luftfartsselskaber med driftsforbud i Fællesskabet og oplysning til passagerer om det transporterende luftfartsselskabs identitet samt ophævelse af artikel 9 i direktiv 2004/36/EF (4). Forordningen berører derfor ikke beslutninger, som Kommissionen og medlemsstaterne træffer i medfør af forordning (EF) nr. 2111/2005.
(6)
Hver luftfartøjsoperatør bør have tildelt sin egen kode på listen. En sådan kode skulle give mulighed for at identificere deltagerne i fællesskabsordningen -
UDSTEDT FØLGENDE FORORDNING:
Artikel 1
Listen over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I til direktiv 2003/87/EF, med angivelse af den til hver luftfartøjsoperatør hørende administrerende medlemsstat, jf. artikel 18a, stk. 3, litra a), i direktiv 2003/87/EF, er anført i bilaget.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. august 2009.

Labels: 10
8
18
20